《送大司空何石湖先生乞休还越》
明代·湛若水

宦海挂孤帆，曾联石湖舟。石湖今到岸，而我犹中流。

五里闻覆载，十里惊石尤。还家告妻子，色变有馀忧。

出身至卿相，收身相上头。二疏畏尊名，弓冶有箕裘。

人叹贤大夫，羁鹰脱臂韝。仰望冥冥翼，神爽与天游。

自非济川材，无成独淹留。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。